**ВЪПРОСИ И ОТГОВОРИ**

Използвани съкращения:

**ЗПФИ** – Закон за пазарите на финансови инструменти

**Регламент № 575/2013** - РЕГЛАМЕНТ (ЕС) № 575/2013 НА ЕВРОПЕЙСКИЯ ПАРЛАМЕНТ И НА СЪВЕТА от 26 юни 2013 година относно пруденциалните изисквания за кредитните институции и инвестиционните посредници и за изменение на Регламент (ЕС) № 648/2012

**Регламент № 680/2014** - РЕГЛАМЕНТ ЗА ИЗПЪЛНЕНИЕ (ЕС) № 680/2014 НА КОМИСИЯТА от 16 април 2014 година за определяне, в съответствие с Регламент (ЕС) № 575/2013 на Европейския парламент и на Съвета, на техническите стандарти за изпълнение по отношение на предоставянето на информация от институциите на надзорните органи (Регламент № 680/2014)

**Регламент за изпълнение № 2015/2197** - РЕГЛАМЕНТ ЗА ИЗПЪЛНЕНИЕ (ЕС) 2015/2197 НА КОМИСИЯТА от 27 ноември 2015 година за определяне на техническите стандарти за изпълнение за валути с висока взаимосвързаност в съответствие с Регламент (ЕС) № 575/2013 на Европейския парламент и на Съвета

**Регламент № 2015/1278** - РЕГЛАМЕНТ ЗА ИЗПЪЛНЕНИЕ (ЕС) 2015/1278 НА КОМИСИЯТА от 09 юли 2015 година за изменение на Регламент за изпълнение (ЕС) № 680/2014 за определяне на техническите стандарти за изпълнение по отношение на предоставянето на информация от институциите на надзорните органи във връзка с инструкции, образци и определения

**Директива 2004/39/ЕО** - ДИРЕКТИВА 2004/39/EО НА ЕВРОПЕЙСКИЯ ПАРЛАМЕНТ И НА СЪВЕТА от 21 април 2004 година относно пазарите на финансови инструменти, за изменение на директиви 85/611/EИО и 93/6/EИО на Съвета и директива 2000/12/EО на Европейския парламент и на Съвета и за отмяна на директива 93/22/EИО на Съвета

**Директива 2013/36/ЕС** - ДИРЕКТИВА 2013/36/ЕС НА ЕВРОПЕЙСКИЯ ПАРЛАМЕНТ И НА СЪВЕТА от 26 юни 2013 година относно достъпа до осъществяването на дейност от кредитните институции и относно пруденциалния надзор върху кредитните институции и инвестиционните посредници, за изменение на Директива 2002/87/ЕО и за отмяна на директиви 2006/48/ЕО и 2006/49/ЕО

**Наредба № 50** - НАРЕДБА № 50 от 19.06.2015 г. за капиталовата адекватност, ликвидността на инвестиционните посредници и осъществяването на надзор за спазването им

**МСФО** – Международни стандарти за финансово отчитане

**Въпрос**: Кои отчетни форми следва да бъдат попълвани от различните видове инвестиционни посредници.

**Отговор**: Предвид разпоредбите на Регламент № 575/2013 и Наредба № 50 инвестиционните посредници в зависимост от инвестиционните услуги и дейности, които имат право да извършват и предоставят, съгласно издадения лиценз, попълват и представят в КФН следните отчетни форми:

1. Инвестиционни посредници, притежаващи капитал в размер на 1 500 000 лв. и имащи право да извършват дейности по чл. 5, ал. 2, т. 3 и 6 от ЗПФИ (по чл. 8, ал. 1 от ЗПФИ) представят в КФН следните отчетни форми:

* **всяко тримесечие** (в срок до 12 май, 11 август, 11 ноември и 11 февруари):

- Приложение I: Отчитане на собствените средства и капиталови изисквания;

- Приложение III: Отчитане на финансова информация, съгласно МСФО **или** Приложение IV: Отчитане на финансова информация, съгласно национални счетоводни принципи (ако прилагат национални счетоводни стандарти);

- Приложение VIII: Образци за отчитане на големи експозиции и риск от концентрация;

- Приложение X: Отчитане на ливъридж;

* **всяко тримесечие** (в срок до 15-о число на следващия месец след изтичане на отчетния период)

- Допълнителни справки от № 1 до № 8, Справка към счетоводен баланс и Справка за приходите и разходите по одобрени образци от заместник-председателя на КФН, ръководещ управление „Надзор на инвестиционната дейност”.

* **всеки месец** (в срок до 15-ия календарен ден след датата на отчитане):

- Приложение XII: Отчитане на ликвидност.

2. Инвестиционни посредници, притежаващи капитал в размер на 250 000 лв. и които нямат право да извършват дейности по чл. 5, ал. 2, т. 3 и 6 от ЗПФИ (по чл. 8, ал. 2 от ЗПФИ) представят в КФН следните отчетни форми:

* **всяко тримесечие** (в срок до 12 май, 11 август, 11 ноември и 11 февруари)

- Приложение I: Отчитане на собствените средства и капиталови изисквания;

- Приложение III: Отчитане на финансова информация, съгласно МСФО **или** Приложение IV: Отчитане на финансова информация, съгласно национални счетоводни принципи (ако прилагат национални счетоводни стандарти);

* **всяко тримесечие** (в срок до 15-о число на следващия месец след изтичане на отчетния период)

- Допълнителни справки от № 1 до № 8, Справка към счетоводен баланс и Справка за приходите и разходите по одобрени образци от заместник-председателя на КФН, ръководещ управление „Надзор на инвестиционната дейност”.

*Забележка: Тези инвестиционните посредници не изпълняват изискванията по част шеста на Регламент № 575/2013 (относно ликвидността), освен ако върху тях не се осъществява надзор на консолидирана основа. В случай, че ИП бъде определен като ИП, спрямо който се прилага надзор на консолидирана основа, то същият ще трябва да прилага изискванията относно ликвидността по част шеста на Регламент № 575/2013 на консолидирана основа.*

3. Инвестиционни посредници, притежаващи капитал в размер на 100 000 лв. и които имат право да извършват дейности по чл. 5, ал. 2, т. 1, 2, 4 и 5 от ЗПФИ и нямат право да държат активи на клиенти (по чл. 8, ал. 3 и 5 от ЗПФИ) представят в КФН следните отчетни форми:

* **всяко тримесечие** (в срок до 15-о число на следващия месец след изтичане на отчетния период)

- Допълнителни справки от № 1 до № 8, Справка към счетоводен баланс и Справка за приходите и разходите по одобрени образци от заместник-председателя на КФН, ръководещ управление „Надзор на инвестиционната дейност”.

**Въпрос**: За кои инвестиционни посредници се прилагат изискванията на част шеста от Регламент 575/2013 относно ликвидността?

**Отговор**: Съгласно чл. 6, пар. 4 от Регламент № 575/2013 инвестиционните посредници, които са получили лиценз за предоставяне на инвестиционните услуги и дейностите, изброени в раздел А, точки 3 и 6 от приложение I към Директива 2004/39/ЕО (транспонирано в чл. 5, ал. 2, т. 3 и 6 от ЗПФИ), изпълняват посочените в шеста част задължения на индивидуална основа. Следователно инвестиционните посредници, които нямат издадено разрешение за предоставяне на гореописаните услуги и дейностите, не изпълняват тези изисквания, освен ако върху тях не се осъществява надзор на консолидирана основа. В случай, че върху върху тях се осъществява надзор на консолидирана основа, то следва да се прилага чл. 11, параграф 3 от Регламент № 575/2013.

Следва да се има предвид, че съгласно чл. 508, параграф 2 от Регламент № 575/2013, се предвижда да бъдат приети промени по отношение на прилагането на изискванията за ликвидно покритие по част шеста от Регламент № 575/2013

**Въпрос**: За кои инвестиционни посредници се прилагат изискванията на част четвърта от Регламент № 575/2013 относно големите експозиции?

**Отговор**: В чл. 388 от Регламент № 575/2013 са посочени изключения от обхвата, а именно - инвестиционните посредници, които отговарят на критериите по член 95, параграф 1 или член 96, параграф 1 от същия регламент. Част четвърта от Регламент № 575/2013 не се прилага по отношение на консолидирана група, ако тази група включва единствено инвестиционни посредници, посочени в член 95, параграф 1 или член 96, параграф 1 от същия регламент, и спомагателни дружества и която не включва кредитни институции.

Предвид разпоредбата на член 95, параграф 1 или член 96, параграф 1 от Регламент № 575/2013, става ясно, че част четвърта от същия регламент **не** се прилага по отношение на следните дружества:

1. инвестиционните посредници, които **не са лицензирани** да предоставят инвестиционните услуги и дейности, изброени в раздел А, точки 3 и 6 от приложение I към Директива 2004/39/ЕО (транспонирано в чл. 5, ал. 2, т. 3 и 6 от ЗПФИ).

2. инвестиционните посредници, които имат начален капитал, предвиден в член 28, параграф 2 от Директива 2013/36/ЕС (т.е 730 000 евро) и са:

а) инвестиционни посредници, които извършват сделки за своя сметка само с цел изпълнение на поръчка на клиент или за целите на получаване на достъп до система за клиринг и сетълмент или до призната борса, когато действат в качеството на посредник или изпълняват поръчка на клиент;

**или**

б) инвестиционните посредници, които отговарят на всички условия по-долу:

* не държат парични средства или ценни книжа на клиенти;
* извършват само сделки за своя сметка;
* нямат външни клиенти;
* за изпълнението и сетълмента на сделките им отговаря клирингова институция и те са гарантирани от нея.

Следователно част четвърта от Регламент № 575/2013 се прилага за инвестиционните посредници с начален капитал 1 500 000 лв., които са получили лиценз да извършват всички инвестиционни дейности и да предоставят всички инвестиционни услуги, посочени в чл. 5, ал. 2 от ЗПФИ и допълнителните услуги по чл. 5, ал. 3, т. 1 от ЗПФИ.

**Въпрос**: В какъв срок и с какви документи се уведомява за нововъзникнала голяма експозиция?

**Отговор**: Член 393 от Регламент № 575/2013 въвежда изискване инвестиционния посредник да разполага с надеждни административни и счетоводни процедури и подходящи механизми за вътрешен контрол, за да установява, управлява, следи, отчита и регистрира всички големи експозиции и последващите изменения в тях съгласно този регламент. В чл. 394 от Регламент № 575/2013 е въведено задължение за представяне на компетентните органи на определена в същия член информация за всяка голяма експозиция. Тази информация, съгласно чл. 394, пар. 3 от Регламент № 575/2013 се представя поне два пъти годишно.

Сроковете за предоставяне на информацията са регламентирани в чл. 13 от Регламент № 680/2014. Информация за експозициите по чл. 394, пар. 1 и пар. 2 от Регламент № 575/2013 се представя всяко тримесечие.

Не е предвидено незабавно уведомяване на компетентния орган при възникване на голяма експозиция, превишаваща прага от 10% от приемливия капитал на инвестиционния посредник.

Съгласно чл. 396 от Регламент № 575/2013, в случай на превишаване на максималния размер на експозицията, посочен в чл. 395, пар. 1 от Регламент № 575/2013 инвестиционният посредник своевременно докладва стойността на експозицията на компетентния орган, който разполага с правомощия, когато обстоятелствата го изискват, да определи срок, в който инвестиционният посредник да приведе размера на експозицията в допустимите размери.

Във връзка с въвеждането на новите регулаторни изисквания към капиталовата адекватност и ликвидността на инвестиционните посредници, Комисията за финансов надзор планира провеждане на семинар с участие на служители на КФН и представители на инвестиционните посредници. В тази връзка, в срок до 31.12.2015 г., може да депозирате в Комисията своите предложения за конкретни области от новата регулаторна рамка, които да бъдат разгледани и обсъдени на семинара, както и всякакви въпроси по прилагане на нормативната уредба.

**Въпрос**: Начислява ли се валутен риск за позициите в евро?

**Отговор**: За позициите в евро може да не се начислява валутен риск. В чл. 354, параграф 1 от Регламент № 575/2013 е предвидено по-ниски капиталови изисквания за покриване на позициите във валути с висока взаимосвързаност. В Регламент за изпълнение № 2015/2197 са посочени валутите, които се считат за взаимосвързани за целите на Регламент № 575/2013.

Предвид разпоредбата на чл. 354, параграф 6 от Регламент № 575/2013, капи­таловото изискване за валутен риск за валутната двойка BGN/EUR е 0%, в срок до 31 декември 2017 г.

**Въпрос**: Къде следва да се посочват клиентските парични средства в Анекс 3?

**Отговор**: Активите на клиенти на инвестиционния посредник, включващи както финансови инструменти, така и парични средства, се отразяват в Приложение III „Отчитане на финансова информация, съгласно МСФО” (FINREP), група „Управление на активи, попечителство и други обслужващи функции”, форма F22.2. „Активи, включени в предоставените услуги”. Във форма F22.2 се отчитат всички активи на клиентите, включително паричните средства, като активите се разпределят по видове услуги.

Допълнителни указания относно отчитането на активите на клиентите могат да бъдат намерени в Приложение V към Регламент за изпълнение 2015/1278.

**Въпрос**: Къде следва в счетоводния баланс да се посочват ценните книжа от търговския портфейл – в „Финансови инструменти, държани за търгуване” или „Финансови активи, отчитани по справедлива стойност в печалба или загуба”?

**Отговор**: В Приложение V към Регламент № 680/2014се съдържат указания за отчитане на финансовата информация съгласно Приложение III и Приложение IV. В Част 1, т. 4 „Отчетни портфейли” е посочено, че финансовите инструменти се сумират по правила за оценка. Също така е отбелязано, че отчетните портфейли са на база МСФО. Аналогични указания за дадени в Регламент № 2015/1278*.*

Следователно инвестиционният посредник следва да разработи в счетоводната си политика правила, по които определя кои финансови инструменти към кой отчетен портфейл следва да бъдат включени. Основателно може да се предположи, че ценните книжа, държани в търговския портфейл се отчитат като „Финансови инструменти, държани за търгуване”, тъй като характерът и предназначението на инструментите от този портфейл, за разлика от тези в инвестиционния, е да бъдат предмет на препродажба в краткосрочен план с оглед реализиране на спекулативни печалби.

Следва да се имат предвид и определението на „позиции, държани с намерение за търгуване”, дадено в чл. 4, т. 85 от Регламент № 575/2013 - „позиции, държани с намерение за търгуване“ означава всяко едно от следното:

а) собствените позиции и позициите, произтичащи от обслужване на клиенти или активно участие на пазара;

б) позициите, предназначени за препродажба в краткосрочен план;

в) позициите с цел възползване от действителните или очакваните краткосрочни разлики между цени „купува“ и „продава“ или от други колебания на цените или лихвените проценти.

Също така и определението за „търговски портфейл”, дадено в чл. 4, т. 86 от Регламент № 575/2013: „търговски портфейл“ означава всички позиции във финансови инструменти и стоки, които дадена институция държи с намерение за търгуване или за хеджиране на позиции.

**Въпрос**: Какво е съдържанието и обемът на понятието „Вътрешен капитал” и как то корелира с останалите видове/форми на капитал?

**Отговор**: В Регламент № 575/2013 не е дадено определение на понятието „вътрешен капитал”.

Съгласно разпоредбата на чл. 9 от Наредба № 50 всеки инвестиционен посредник разработва и прилага надеждни, ефективни и изчерпателни стратегии и процеси, които му позволяват да оценява и поддържа постоянно вътрешен капитал в размер, вид и разпределение така, че да е адекватен за покриване на рисковете, на които е или може да бъде изложен, в зависимост от степента и характера на рисковете.

Следователно вътрешният капитал на инвестиционния посредник е този капитал, който е необходим за покриване на рисковете, съпътстващи неговата дейност. За целта наличните капиталови ресурси се сравняват с капиталовите изисквания за покриване на рисковете с цел да се гарантира, че във всеки един момент наличните капиталови ресурси са достатъчни.

**Въпрос**: Следва ли, освен позиционен, да се начислява и кредитен риск на експозиция в капиталови инструменти?

**Отговор**: Предвид разпоредбата на чл. 92, пар. 3 от Регламент 575/2013, по отношение на експозициите в капиталови инструменти, включени в **търговския портфейл** на инвестиционния посредник, дружеството начислява капиталово изискване за позиционен риск, което се отразява в Приложение I „Отчитане на собствените средства и капиталови изисквания” (СОREP), образец С 21. „Пазарен риск: Стандартизиран подход за риск във връзка с позициите в капиталови инструменти” или образец С 24. „Вътрешни модели за пазарен риск” (ако дружеството използва вътрешни модели).

Инвестиционният посредник за експозициите в капиталови инструменти, включени в **инвестиционния му портфейл**, начислява капиталово изискване за кредитен риск.

**Въпрос**: Какво следва да се посочи в С60.00 – Стабилно финансиране – елементи изискващи стабилно финансиране на Анекс 12?

**Отговор:** В чл. 428 от Регламент № 575/2013 са изброени елементите, изискващи стабилно финансиране. В Приложение XIII към Регламент № 680/2014 Отчитане на ликвидност (част 5 от 5: Стабилно финансиране) са дадени указания относно отчитане на елементите, осигуряващи стабилно финансиране и на елементите, изискващи стабилно финансиране. От представеното в тези указания е видно, че всички собствени средства и задължения, отчетени в баланса на инвестиционния посредник, се отчитат във формата за отчитане на елементите, осигуряващи стабилно финансиране. Общата стойност на тези две категории отразява общия размер на активите на институциите.

От друга страна всички активи, отчетени в баланса на инвестиционния посредник, се отчитат във формата за отчитане на елементите, изискващи стабилно финансиране. Общият отчетен размер отразява общия размер на собствените средства и задължения едновременно. Съгласно чл. 427, пар. 2 от Регламент № 575/2013, когато е приложимо, всички елементи се разпределят в пет групи.

**Въпрос**: Предвид текста на чл. 8, ал. 1 от Наредба № 50, ИП, който не притежава пълен лиценз за осъществяване на инвестиционни услуги и дейности по смисъла на ЗПФИ, необходимо ли е да изготвя план за възстановяване по смисъла на същата разпоредба?

**Отговор**: В чл. 8, ал. 1 от Наредба № 50 е посочено, че *„Инвестиционният посредник, извършващ дейност по чл. 5, ал. 2, т. 3 и 6 и ал. 3, т. 1 ЗПФИ, разработва вътрешни планове за възстановяване при ситуация на значително влошаване на финансовото му състояние с минимално съдържание съгласно приложението”.* Съгласно цитираната разпоредба, планове за възстановяване по чл. 8, ал. 1 от Наредба № 50 се изготвят само от ИП, които имат право, съгласно издадения от КФН лиценз, да извършват инвестиционни услуги и дейности по чл. 5, ал. 2, т. 3 и 6 от ЗПФИ и които едновременно с това имат право да предоставят и допълнителната услуга по чл. 5, ал. 3, т. 1 от ЗПФИ.

ИП, които нямат право да извършват инвестиционни услуги и дейности по чл. 5, ал. 2, т. 3 и 6 от ЗПФИ не е необходимо да разработват планове за възстановяване по чл. 8, ал. 1 от Наредба № 50.

**По Справка № 7: Справка за сключените сделки през платформи за търговия:**

**Въпрос**: Във връзка със Справка 7 за сключените сделки през платформи за търговия, какво се визира с уточнението, че не се включват сключените сделки през „БФБ - София” АД? Извън обхвата на справката остават само сделките, сключени посредством търговската платформа Xetra или се изключват и сделките, сключени през COBOS приложението, което също се поддържа от „БФБ - София” АД?

**Отговор**: При попълването на данните в Справка № 7: Справка за сключените сделки през платформи за търговия, инвестиционните посредници не следва да включват информация за сделките, сключени на „Българска фондова борса - София” АД. Това включва информация както за сделки, сключени посредством търговската платформа XETRA, COBOS приложението на „Българска фондова борса - София” АД, така и през собствени платформи на инвестиционните посредници, даващи възможност за сключване на сделки с финансови инструменти на „Българска фондова борса - София” АД.

**Въпрос**: Ако ИП е маркет мейкър и предоставя търговия с валутни двойки за клиентите си през собствена платформа, сделката на клиента следва ли да се счита като кросова – т.е. продажбата от страна на клиента за 100 000 EUR/USD явява ли се и покупка за ИП?

**Отговор**: В случаите, когато инвестиционният посредник, който предоставя търговия с валутни двойки през собствена платформа, действа като маркет мейкър, то сключената сделка, по която инвестиционният посредник е насрещна страна на клиента следва да се счита за кросова сделка. При попълването на данните в Справка № 7: Справка за сключените сделки през платформи за търговия, инвестиционният посредник отразява сделките както за сметка на клиент, така и за собствена сметка на дружеството. При отразяване на сделките за собствена сметка на инвестиционния посредник в Колона 5 Бележки, дружеството отразява и броя и стойността на сключените кросови сделки.

**Въпрос**: Каква стойност се отчита за равностойност на подобна сделка – 100 000 EUR \* 1,95583 или ангажираната гаранционна сума от сметката на клиента /примерно при ливъридж 1:100 реално ще се ангажират 1 000 EUR от сметката на клиента/?

**Отговор**: При отразяване на сключени сделки с валутни двойки, в Справка № 7: Справка за сключените сделки през платформи за търговия се отразява пълната равностойност на сключената сделка (т.е. 100 000 евро \* 1,95583), а не ангажираната гаранционна сума по тази сделка. В Колона 5 Бележки може да бъде отразено съотношението за ливъридж.

**По Справка № 8: Платформи за търговия:**

**Въпрос**: Във връзка със Справка № 8 Платформи за търговия, в колона 2 Организатор/Ползвател, каква информация следва да бъде попълвана – за компанията разработила платформата за търговия или за инвестиционния посредник, който я предоставя за използване на своите клиенти?

**Отговор**: При попълването на данните в Справка № 8: Платформи за търговия, в колона „Организатор/Ползвател” се посочва компанията, която организира търговията, т.е. определя котировките и затваря позициите и ползвателя на платформата, когато двата субекта са различни лица. Информация за дружеството, което е предоставило платформата за търговия на инвестиционния посредник, се посочва в колона „Доставчик” (това дружество може да бъде едно и също лице с организатора на платформата).

**Въпрос**: Във връзка със Справка № 8 Платформи за търговия, колона 6 визира броя клиенти, които са търгували през отчетния период посредством платформи за търговия или общ брой клиенти, които към съответния период използват платформи за търговия, предоставени от инвестиционния посредник? Какви данни следва да съдържа колона 7 Бележки?

**Отговор**: В колона „Клиенти” се посочва общия брой на клиентите, които към отчетния период използват съответната платформа за търговия, а не само броя на клиентите, които са сключвали сделки през платформата за съответния период. В Колона 7 инвестиционния посредник може да предостави допълнителна информация относно платформата, която счита, че е важна и относима за съответния отчетен период.

**Въпрос**: Какви данни следва да съдържа колона 7 Бележки?

**Отговор**: В Колона 7 инвестиционния посредник може да предостави допълнителна информация относно платформата, която счита, че е важна и относима за съответния отчетен период.